Nuair a taispeánadh an scannán sa bhfómhar anuraidh bhí míshuaimhneas ann faoi chinneadh na léiritheoirí ainmneacha amhrastaigh a fhoilsiú. Cheistigh roinnt mhaith daoine an cinneadh eagarthóireachta sin. Ach níorbh é sin a spreag an PSNI. Níor fhógair siad fiosrú faoi conas a scriosadh fianaise. Níor fhógair siad fiosrú faoi conas a ‘cailleadh’ fianaise- díol gluaisteáin mar dhramh-mhiotal, cuir i gcás. Níor chinn siad gur ghá a thuilleadh fiosraithe a dhéanamh faoi líomhaintí claonpháirteachais idir baill den RUC agus an bhuíon ón UVF a bhí freagrach as an sléacht agus as eachtraí eile sa gceantar sin i gContae an Dúin. Ba é an fiosrú faoi fhoinsí na n-iriseoirí an t-aon bheart a tionscnaíodh.